KYK: Yankees se Tanaka deur bal neergevel | Netwerk24
05 Julie 2020 08:43
Die fris kolwer Giancarlo Stanton het een van Tanaka se aflewerings hard na die gooier teruggeslaan.
Hy kon nie betyds padgee nie en is teen die kant van sy kop getref.
Eina pyn! Masahiro Tanaka hou sy kop vas nadat hy deur ‘n ‘kanonskoot’ getref is. Foto: AP
Mediese personeel en Masahiro Tanaka se Yankee-spanmaats help hom nadat ’n bal hom teen sy kop getref het. Foto: AP
Tanaka het vir ’n hele paar minute bewegingloos op die veld bly lê terwyl, bekommerde spanmaats en die mediese beamptes om hom saamgedrom het.
Die Major League-span het Saterdag in ’n dolleë Yankee-stadion geoefen - sy eerste sessie van die amptelike begin van sy someroefenkamp.
“Dit was skrikwekkend om te aanskou,” het Aaron Boone, die spanbestuurder, agterna gesê.
Tanaka het ná ’n paar minute regop gesit. Hy is hierna deur spanmaats en die mediese personeel van die veld gelei.
Boone sê hy is vir skanderings na die hospitaal geneem en sal na verwagting Sondag ontslaan word.
Die span se protokol vir harsingskudding sal gevolg word en hy sal minstens drie weke buite aksie wees.
Dit is ’n fratsongeluk. Een uit ’n miljoen kans dat dit kan gebeur, maar dis aaklig om te aanskou.
“Dit is ’n fratsongeluk. Een uit ’n miljoen kans dat dit kan gebeur, maar dis aaklig om te aanskou” sê Jordan Montgomery, wat Tanaka as gooier vervang het.
Boone het ook aangekondig dat DJ LeMahieu en Luis Cessa, twee spelers van die span, voor hul vertrek na New York positief vir die koronavirus getoets is. Hulle is nou in selfisolasie. - Reuters
Meer oor: New York | Harsingskudding